Rebild Kommune er kommet gennem bunken af miljøgodkendelser til landbrug, som på et tidspunkt var ved at vokse de kommunale medarbejdere over hovedet.

I Rebild Kommunes første år så det ikke godt ud med miljøgodkendelserne til husdyrproduktion. I lighed med mange andre kommuner havde Rebild Kommune en stor pukkel af sager: i starten af 2009 var der ca. 100 ansøgninger om miljøgodkendelse af husdyrbrug. Det oplyser Rebild Kommune i en pressemeddelelse. En del af forklaringen på denne pukkel var, at reglerne om miljøgodkendelse af husdyrbrug var blevet ændret ved kommunesammenlægningen. Samtidig indførte staten et digitalt ansøg-ningssystem, som alle var forpligtet til at bruge. Lovgivningen viste sig at være uklar og kompleks, og ansøgningssystemet rummede flere fejl og mangler. I kombination med en rivende udvikling i landets husdyrproduktion førte det til, at kommunerne ikke afgjorde ansøgninger om miljøgodkendelse af husdyrbrug i samme takt, som de kom ind. Der opstod derfor en pukkel af sager i kommunerne. Ifølge formand for Teknik- og miljøudvalget, Gert Fischer (Venstre), så havde Rebild Kommune fra starten undervurderet opgavens omfang. - Vi forventede, at vi kunne løse opgaven med de ressourcer, der var afsat i de gamle kommuner, men det viste sig, at det var en omfattende opgave, vi overtog fra amter-ne. Byrådet har derfor tilført området flere ressourcer, siger Gert Fischer.